**NÁRODNÁ RADA SLOVENSKEJ REPUBLIKY**

**VI.** **volebné obdobie**

Číslo :

**Návrh zákona**

**z ............ 2015,**

**ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov a ktorým sa menia niektoré zákony**

Národná rada Slovenskej republiky sa uzniesla na tomto zákone:

**Čl. I**

Zákon č. 5/2004 Z. z. o službách zamestnanosti a o zmene a doplnení niektorých zákonov v znení zákona č. 191/2004 Z. z., zákona č. 365/2004 Z. z., zákona č. 585/2004 Z. z., zákona č. 614/2004 Z. z., zákona č. 1/2005 Z. z., zákona č. 82/2005 Z. z., zákona č. 528/2005 Z. z., zákona č. 573/2005 Z. z., zákona č. 310/2006 Z. z., zákona č. 693/2006 Z. z., zákona č. 561/2007 Z. z., zákona č. 139/2008 Z. z., zákona č. 233/2008 Z. z., zákona č. 263/2008 Z. z., zákona č. 460/2008 Z. z., zákona č. 562/2008 Z. z., zákona č. 49/2009 Z. z., zákona č. 108/2009 Z. z., zákona č. 266/2009 Z. z., zákona č. 463/2009 Z. z., zákona č. 594/2009 Z. z., zákona č. 52/2010 Z. z., zákona č. 136/2010 Z. z., zákona č. 373/2010 Z. z., zákona č. 120/2011 Z. z., zákona č. 223/2011 Z. z., zákona č. 231/2011 Z. z., zákona č. 257/2011 Z. z., zákona č. 468/2011 Z. z., zákona č. 324/2012 Z. z., zákona č. 96/2013 Z. z., zákona č. 308/2013 Z. z., zákona č. 352/2013 Z. z., zákona č. 436/2013 Z. z. zákona č. 495/2013 Z. z., zákona č. 310/2014 Z. z., zákona č. 311/2014 Z. z. a zákona č. 14/2015 Z. z. sa mení a dopĺňa takto:

1. Za § 50k, sa vloží nový § 50l, ktorý vrátane nadpisu znie:

„**§ 50l**

**Príspevok pre zamestnávateľa na podporu rozvoja zamestnanosti**

(1) Úrad poskytne nárokovateľný príspevok na podporu rozvoja zamestnanosti na každé novo vytvorené pracovné miesto (ďalej len „príspevok“) pre zamestnávateľa podľa odseku 4, ktorý na vytvorené pracovné miesto prijme do trvalého pracovného pomeru zamestnanca na neurčitý čas a ak zamestnávateľ o príspevok písomne požiada.

(2) Príspevok sa poskytuje len na obdobie trvania novo vytvoreného pracovného miesta v zmysle odseku 1, najviac však na 24 kalendárnych mesiacov bez možnosti jeho opakovaného poskytovania na zamestnávanie toho istého zamestnanca

(3) Príspevok sa vzťahuje výhradne len na pracovné miesto vytvorené v okresoch s minimálnou mierou evidovanej nezamestnanosti vyššou alebo rovnakou ako je 18% v kalendárnom roku, ktorý predchádza kalendárnemu roku, v ktorom sa príspevok poskytuje.

(4) Príspevok možno poskytnúť zamestnávateľovi, ktorý

a) nebol on ani jeho štatutárny orgán, ani člen štatutárneho orgánu právoplatne odsúdený za trestný čin korupcie, za trestný čin poškodzovania finančných záujmov Európskej únie, za trestný čin legalizácie príjmu z trestnej činnosti, za trestný čin založenia, zosnovania a podporovania zločineckej skupiny alebo za trestný čin založenia, zosnovania alebo podporovania teroristickej skupiny, alebo za trestný čin terorizmu a niektorých foriem účasti na terorizme,

b) nebol on ani jeho štatutárny orgán, ani člen štatutárneho orgánu právoplatne odsúdený za trestný čin, ktorého skutková podstata súvisí s podnikaním,

c) nebol naňho vyhlásený konkurz, nie je v reštrukturalizácii, nie je v likvidácii, ani nebolo proti nemu zastavené konkurzné konanie pre nedostatok majetku alebo zrušený konkurz pre nedostatok majetku,

d) nemá evidované nedoplatky poistného na zdravotné poistenie, sociálne poistenie a príspevkov na starobné dôchodkové sporenie, ktoré sa vymáhajú výkonom rozhodnutia,

e) nemá evidované daňové nedoplatky, ktoré sa vymáhajú výkonom rozhodnutia.

(5) Zamestnávateľ, alebo jeho organizačná zložka musí mať sídlo v okresne podľa odseku 3 najmenej jeden rok pred podaním písomnej žiadosti o príspevok.

(6) Mesačná výška príspevku je 2 krát 35 % z ceny práce zamestnanca, vypočítanej z minimálnej mzdy zamestnanca v hospodárstve Slovenskej republiky za prvý až tretí štvrťrok kalendárneho roka, ktorý predchádza kalendárnemu roku, v ktorom sa príspevok poskytuje.

(7) Predpokladom na poskytnutie príspevku je zaplatenie preddavku na poistné na povinné verejné zdravotné poistenie, poistného na sociálne poistenie a povinných príspevkov na starobné dôchodkové sporenie platených zamestnávateľom na zamestnanca a následne 30 dní od vykonania tejto povinnosti má zamestnávateľ nárok na príspevok, ktorý sa vypláca vždy v tridsiaty deň od skončenia povinnosti podľa tohto článku.

(8) Príspevkom podľa odseku 1 sa nemenia odvodové povinnosti zamestnávateľa.

(9) Zamestnávateľovi, ktorému bol poskytnutý príspevok podľa článku 1, nemôže byť poskytnutý ďalší príspevok z prostriedkov určených na aktívne opatrenia na trhu práce po dobu účinnosti zmluvy uzatvorenej s úradom na ten istý účel, na ktorý bol poskytnutý tento príspevok.

(10) Zamestnávateľ nemôže zamestnanca, na ktorého zamestnávanie sa mu poskytuje príspevok, dočasne prideliť na výkon práce k užívateľskému zamestnávateľovi.

(11) Príspevok sa poskytuje na základe písomnej dohody o poskytnutí príspevku uzatvorenej medzi úradom a zamestnávateľom. Príspevok poskytuje zamestnávateľovi úrad, v ktorého územnom obvode zamestnávateľ vytvorí pracovné miesto.

(12) Dohoda o poskytnutí príspevku podľa odseku 11 obsahuje

a) identifikačné údaje účastníkov dohody,

b) charakteristiku pracovného miesta alebo pracovných miest,

c) dátum vzniku trvalého pracovného pomeru na neurčitý čas,

e) maximálnu výšku celkovej ceny práce na každého prijatého uchádzača o zamestnanie podľa odseku 1,

f) podmienky a spôsob poskytovania príspevku,

g) spôsob kontroly plnenia dohodnutých podmienok,

h) podmienky a termín zúčtovania poskytnutého príspevku,

i) spôsob vrátenia príspevku alebo jeho časti v prípade nesplnenia dohodnutých podmienok,

j) záväzok zamestnávateľa, že do určeného termínu predloží úradu pracovné zmluvy zamestnancov a najneskôr do 30 kalendárnych dní oznámi úradu každé skončenie pracovného pomeru,

k) záväzok úradu, že bude zamestnávateľovi poskytovať príspevok mesačne, najneskôr do 30 kalendárnych dní odo dňa predloženia dokladov zamestnávateľom,

l) záväzok zamestnávateľa, že oznámi úradu každú zmenu dohodnutých podmienok najneskôr do 30 kalendárnych dní,

m) ďalšie dohodnuté náležitosti.“

**Čl. II**

Tento zákon nadobúda účinnosť 1. marca 2016.